section_heading: Uporaba u I. svjetskom ratu
paragraph_text: Ako su bili ispravni, FT su izvrsno djelovali i na klasičnim rovovskim bojištima. Primarna zadaća bila im je eliminirati strojnička gnijezda i maknuti bodljikavu žicu kako bi se pješaštvo moglo lakše i brže kretati po ničijoj zemlji. I tijekom napredovanja pješaštva, pružali bi paljbenu potporu. Zbog malih dimenzija i male mase, FT su često mogli proći i po terenu na kojemu bi ostali tenkovi "zaglavili". Uskoro je francusko (ali i američko) pješaštvo otkrilo sve prednosti djelovanja zajedno s FT pa su inzistirali na njihovu djelovanju pri svakoj ofenzivnoj operaciji. Zbog toga ne začuđuje što su u kratkom razdoblju od 31. svibnja do 11. studenog 1918. FT korišteni u čak 4356 sukoba. Pritom je izgubljeno samo 440 komada. Osim kvarova, najveći neprijatelj bilo je poljsko topništvo, koje je uništilo 356 FT. Ostatak su uništile mine, protutenkovske prepreke i protutenkovska puška Mauser. Zapravo je najviše tenkova nastradalo na protutenkovskim preprekama, u rupama od granata i pri pokušaju prelaska preko preširokih pješačkih rovova, ali su svi oni naknadno popravljeni i vraćeni u uporabu. Na kraju I. svjetskog rata francuska je vojska u operativnoj uporabi imala 1991 FT, uz još 386 koji su bili u fazi dovršetka.